Karin Liltorp (M), 2024-12-10:
Tak for ordet.
I Moderaterne anerkender vi vigtigheden af at kunne kommunikere på dansk, når man bor i Danmark.
Det er en afgørende nøgle til deltagelse i samfundet, men vi mener, at det fremsatte forslag om et danskkrav som betingelse for fuld kontanthjælp er den forkerte tilgang, og vi kan derfor ikke støtte det.
Selv om vi deler ambitionen om en bedre integration og vi har en stor bekymring for parallelsamfund, er vi optagede af at afhjælpe problemerne med indsatser, der faktisk hjælper, og der vil jeg gerne minde om, at vi allerede adresserer udfordringerne.
Det ene initiativ er arbejdspligtsreformen, vi allerede har nævnt nogle gange, hvor især ikkevestlige kvinder får pligt til at arbejde eller tage nyttejobs 37 timer om ugen, og det andet er kontanthjælpsreformen, som muliggør, at man tjener op til 5.000 kr. skattefrit om måneden.
Disse initiativer er designede til at sikre, at mennesker får en plads på arbejdsmarkedet, hvor sprogindlæringen sker bedst og mest naturligt.
Arbejdsmarkedet er nemlig den bedste arena for integration og ikke sanktioner og bureaukratiske regler.
Som jeg ser det, er der væsentlige problemer i forslaget.
For det første er det naivt at antage, at alle, der bor i Danmark, vil kunne opnå et bestemt sprogniveau.
Forestil jer selv at flygte fra et krigshærget land og ankomme med ptsd og uden en tidligere uddannelse, måske som midaldrende eller som ældre.
Hvor realistisk er det at lære et sprog, der slet ikke ligner ens modersmål?
Hvor svært tror I det er?
Hvordan ville I selv have det med at skulle lære f.eks. kinesisk eller arabisk, sprog med en helt anden struktur eller logik?
Forskning fra Nordic Welfare Center viser, at sociale barrierer og sproglige udfordringer meget sjældent afhjælpes gennem økonomiske incitamenter – eller gennem økonomisk straf, som man måske også kunne kalde det – men det kræver en kombination af målrettede uddannelses- og beskæftigelsesindsatser.
Derfor er vores forhåbning netop, at arbejdspligten vil få udviklingen i den rigtige retning.
I Moderaterne er vi optagede af, at de initiativer, der igangsættes, faktisk har den ønskede effekt, for ellers ender det med at havne i samlebunken med symbolpolitik.
Desuden risikerer vi, at et sprogkrav som dette vil marginalisere allerede udsatte grupper yderligere.
Derudover vil vi med dette forslag generere yderligere bureaukrati.
Man kunne næsten fristes til at spørge, om forslagsstilleren selv har regnet på, hvilke ressourcer det vil kræve.
For jeg troede egentlig, de fleste af os var enige om, at vi nu indfører et simpelt kontanthjælpssystem, som alle kan forstå, netop ved at fjerne nogle af undtagelserne og særreglerne.
I Moderaterne vil vi i stedet for gerne fastholde en konstruktiv linje, hvor vi hjælper mennesker ind på arbejdsmarkedet og sikrer, at de lærer dansk som en del af deres aktive deltagelse i samfundet.
At skabe bedre muligheder for integration kræver løsninger, der fungerer i praksis, og ikke krav, der kan være urealistiske og potentielt diskriminerende.
Her vil jeg ikke undlade at nævne de mange frivillige foreninger, der har været med til at knække koden, netop gennem f.eks. deres mentorordninger, der er med til at sikre en stabil tilknytning til arbejdsmarkedet.
Derfor siger vi nej tak til dette forslag, men ja tak til at arbejde for en mere inkluderende og realistisk integrationspolitik.
Tak for ordet.